
La orice vârstă şi în oricare condiţie de viaţă!. Dacă formarea permanentă 
este o necesitate oricând și pentru orice om, astăzi, având în vedere confuzia 
valorică în care trăim şi marile şi profundele schimbări care au loc, ea este şi 
urgentă, şi importantă. Din punct de vedere creştin, formarea permanentă 
comportă accente diferite, după cum este vorba despre creștinii laici sau despre 
clerici şi persoane consacrate. Într-un sens larg, putem spune că toți membrii 
Bisericii au dreptul la o continuă educaţie creştină, dar într-un sens restrâns, 
vorbim despre formare permanentă în cazul creştinilor laici angajaţi în diferite 
activități pastorale, deci în calitate de colaboratori ai preotului şi episcopului 
şi apoi, bineînţeles, în cazul slujitorilor hirotoniți. 

Dar indiferent care ar fi punctul nostru de vedre asupra acestei chestiuni, 
formarea permanentă este un drept şi o obligație; de aceea, grija aplicării ei 
revine, în primul rând, chiar creștinului laic sau preotului însuşi şi, în al doi- 
lea, rând comunităţii reprezentate de episcop sau de paroh. 

Biserica din Iași a trăit vremuri în care formarea creştinilor laici şi clerici 
era, mai degrabă, „nepermanentă,, în sensul că era restricționată structural, în 
timp şi spaţiu, şi doctrinar, în sensul că principiile şi valorile creştine nu pu- 
teau fi trăite liber în societate. Astăzi, piedicile ideologice şi-au schimbat înfă- 
țişarea, dar aceeaşi este influenţa lor în a restricționa exercitarea dreptului- 
obligaţie al fiecărui credincios la formarea şi la aplicarea învăţăturii creştine în 
viaţa zilnică. 

Situaţia precară a educaţiei creştine, în cazul laicilor, şi necesitatea continu- 
ării formării teologice şi spirituale, în cazul slujitorilor consacrați, a fost con- 
statată şi de Sinodul Diecezei de Iași (2001-2004), care în documentul final, 
Cartea sinodală, a stipulat mai multe recomandări și directive de acţiune pas- 
torală. Printre altele, despre laici se spune: „Pentru ca fiecare creștin să poată 
redescoperi, să facă să crească propria credinţă şi să trăiască în conformitate 


! IOAN PAUL AL II-LEA, Exortaţia apostolică Pastores dabo vobis (25 martie 1992), trad. A. 
Iştoc, Presa Bună, Iaşi 2000, nr. 76. De aici înainte, în formă prescurtată: PDV. 

cu demnitatea proprie, este necesară o activitate intensă de formare prin cate- 
heze adecvate”? (CS 201, 1). Iar despre preoţi se spune: 


Formarea permanentă a slujitorilor hirotoniți nu este o simplă datorie de reînno- 
ire culturală sau practică, ci un proces permanent de convertire care vizează pla- 
nul existenţial al preotului, promovând modalităţile spirituale adecvate pentru a 
trăi slujirea în actualul context istoric (CS 169, 1). 


Instrumentele prin care comunitatea creştină este chemată să favorizeze 
formarea tuturor membrilor săi - hirotoniți, consacraţi şi laici — sunt nume- 
roase. La bază trebuie aşezat cuvântul lui Dumnezeu. Apoi, vine cateheza sis- 
tematică, diferențiată și flexibilă, care trebuie promovată la toate nivelurile. 
Dar, ştim bine, creşterea în credinţă are loc în mod special în liturgie. Pe lângă 
cateheze, trebuie prevăzute momente potrivite şi locuri de celebrare a Euha- 
ristiei, locuri şi momente de dialog şi de schimb de experienţe. Să se dea im- 
portanță şi direcțiunii spirituale ca moment personal forte de educare pentru 
discernământ. Să fie folosite timpurile forte ale exerciţiilor spirituale (cf. CS 
201, 1; 204, 1-7). 

Într-un mod specific, cu referire la creştinii laici angajaţi în lucrarea pasto- 
rală a Bisericii, episcopul trebuie să se îngrijească direct de formarea acestora 
prin organizarea de şcoli corespunzătoare în dieceză (facultăţi de teologie 
pentru laici, cursuri de formare şi de specializare etc.) (cf. CS 215, 1). Deci 
dieceza trebuie să se preocupe să completeze formarea de bază a creştinilor, 
care rămâne cea parohială, cu alte niveluri de formare (cf. CS 216, 1). 

Neîndoielnic, chemarea la creştere, la maturizare continuă, la aducere de 
cât mai mult rod este un aspect fundamental al vieţii şi misiunii credincioşilor 
laici. De aceea, „formarea credincioşilor laici trebuie plasată printre priorită- 
tile diecezei şi trebuie plasată în programele de acțiune pastorală, astfel încât 
toate eforturile comunităţii (preoţi, laici şi călugări) să se îndrepte spre acest 
scop”. Dar formarea laicilor trebuie să tindă spre acea unitate cu care este 
însemnată fiinţa lor de mădulare ale Bisericii şi de cetăţeni ai societății umane. 
La această unitate a vieţii i-a invitat Conciliul al II-lea din Vatican pe credin- 
cioşii laici, denunţând ruptura dintre credinţă şi viaţă, dintre Evanghelie şi 


2 DIECEZA DE IAŞI, Cartea sinodală. Biserica, noul popor al lui Dumnezeu, este trimisă în 
misiune la oamenii de astăzi, Sapientia, Iaşi 2005. De aici înainte, în formă prescurtată: CS. 

3 IOAN PAUL AL II-LEA, Exortaţia apostolică Christifideles laici (30 decembrie 1988), trad. 
A. Iştoc, Presa Bună, Iaşi 2002, nr. 57. De aici înainte, în formă prescurtată: CL. 


FORMAREA PERMANENTĂ: CÂND ŞI PENTRU CINE? 13 


cultură“. Pe cale de consecinţă, formarea credincioșilor laici trebuie să fie inte- 
grală, adică spirituală, doctrinară, cu accente deosebite pe promovarea cultu- 
rii, a doctrinei sociale a Bisericii şi a valorilor umane (cf. CL 59-60). 

Revenind la preoți, trebuie spus că „primul loc al formării permanente 
pentru preoţii diecezani este slujirea însăşi. Prin exercitarea slujirii ierarhice, 
creşte obiectivitatea vocației şi se aprofundează propria dăruire” (CS 169, 1). 
Totuşi, slujirea trebuie integrată cu momente de înnoire teologică şi culturală, 
cu instrumente de orientare şi activități de formare a discernământului pasto- 
ral (cf. CS 169,2). 

Spiritul manifestat în grija pentru formarea permanentă a laicilor şi a cle- 
rului prelungeşte în timp şi spaţiu dorinţa Bisericii adunate în Conciliul al II-lea 
din Vatican: 


Întrucât formarea preoțească, mai ales în condiţiile societăţii actuale, trebuie con- 
tinuată şi perfecționată şi după terminarea ciclului de studii din seminar, confe- 
rinţele episcopale au datoria să folosească în fiecare naţiune mijloacele cele mai 
adecvate cum ar fi: institutele pastorale aflate în colaborare cu unele parohii alese 
judicios, sesiuni periodice, activități corespunzătoare, cu ajutorul cărora clerul tânăr 
să fie introdus progresiv, sub aspect spiritual, intelectual şi pastoral, în viața preo- 
țească şi în activitatea apostolică şi să le poată reînnoi şi perfecționa din zi în zi’. 


Magisteriul recent al Bisericii Catolice a acordat o atenţie deosebită acestui 
aspect, căutând să adâncească raţiunile teologice ale formării permanente. 
Printre acestea, un loc important îl ocupă dinamismul interior sacramentului 
Preoţiei, potrivit căruia candidatul la Preoţie este chemat de Dumnezeu coram 
Ecclesia să-şi trăiască fidelitatea față de ministeriul sacerdotal printr-un proces 
de continuă convertire. Oricum, rămâne un lucru cert că „sufletul și forma 
formării permanente a preotului este iubirea pastorală” (PDV 70). 

Desigur, motivațiile formării sunt şi de ordinul logicii bunului-simţ, în sen- 
sul că există o legătură intrinsecă între formarea care precede hirotonirea şi 
cea care urmează după aceea, sau de ordin uman, spiritual, intelectual și pas- 
toral. Toate aceste dimensiuni sunt unite de iubirea pastorală, acea iubire care 
îl ajută pe preot să păzească „misterul pe care-l poartă în sine pentru binele 
Bisericii şi al omenirii” (PDV 72). Dar, în cazul preotului, semnificaţia profundă 
a formării permanente merită mai multă atenţie, fiindcă pe această cale preo- 
tul este ajutat să fie şi să acţioneze în spiritul şi după modelul lui Isus, păstorul 


1 CONCILIUL AL II-LEA DIN VATICAN, Constituţia pastorală privind Biserica în lumea 
contemporană Gaudium et spes, ARCB, Bucureşti 2000, nr. 43. 
5 CONCILIUL AL II-LEA DIN VATICAN, Decret privind formarea preoțească Optatam totius, nr. 22. 

cel bun; este chemat să păstreze și să dezvolte în credinţă conştiinţa adevărului 
întreg şi minunat al ființei sale, adică este invitat să creadă în fiinţa lui de mi- 
nistru al lui Cristos și administrator al tainelor lui Dumnezeu (cf. 1Cor 4,1); 
este ajutat să crească în conştiinţa profundei comuniuni care-l leagă de popo- 
rul lui Dumnezeu şi în conștiința comuniunii care există între diferitele Bise- 
rici locale; în fine, pe această cale preotul creşte în şi cu întreg clerul unit cu 
episcopul, poate face față mai bine la problema solitudinii vieţii sacerdotale şi 
îşi dezvoltă conștiința participării la misiunea mântuitoare a Bisericii (cf. PDV 
73-75). 

În paginile acestui număr din Dialog teologic, avem două dintre conferințele 
care s-au ținut în cadrul Cursului de formare permanentă pentru preoții din 
Dieceza de Iași în luna noiembrie a anului 2007; este vorba de conferinţa lui 
Claudiu Dumea despre „Diavoli şi exorcisme” şi conferința subsemnatului: 
„Benedict al XVI-lea şi iubirea”. Chiar dacă celelalte studii semnate de Michel 
Cagin, Vittorio Possenti, Ermis Segatti, Virgil Nemoianu, Emil Dumea şi Vla- 
dimir Petercă nu au fost comentate în cadrul Cursului mai sus amintit, ele se 
încadrează în motivațiile teologice ale formării permanente a preotului. 

Dar aceleaşi studii se adresează şi creştinilor laici, în măsura în care mani- 
festă dorinţa de a cunoaşte mai bine propriile rădăcini religioase şi intenţio- 
nează să-şi lărgească orizontul cunoştinţelor despre Biserica din zilele noastre. 
Între aceste două tendințe ale abordării chestiunii religioase contemporane, 
perspectiva rădăcinilor spirituale şi substanţa identităţii culturale, se înca- 
drează studiul lui Vladimir Petercă despre spiritualitatea psalmilor; studiul lui 
Michel Cagin despre drama persecuției antisemite din timpul celui de-al Doi- 
lea Război Mondial în cazul familiei Benjamin şi Genoveva Fundoianu, o fa- 
milie importantă pentru cultura românească; articolul lui Vittorio Possenti 
despre taina Israelului în gândirea lui Jacques Maritain; studiul lui Ermis Se- 
gatti despre teologia creştină în spaţiul culturii indiene şi, în fine, consideraţiile 
lui Emil Dumea despre dialogul ca trăsătură fundamentală a culturii europene. 

Sfidând vremurile de confuzie axiologică şi criza de repere din zilele noas- 
tre, autorii care semnează articolele din prezentul număr al revistei Dialog te- 
ologic ne îndeamnă la încredere şi statornicie în efortul de a cunoaşte. Sapere 
aude! 


